AfriForum se aansoek teen grondgrypverslag uitgestelWillie Spies. Foto: PretoriaFM Die dringende hofaansoek waarin AfriForum vra dat die komiteeverslag oor die wysiging van artikel 25 van die Grondwet ter syde gestel word, is Maandag in die hooggeregshof in Kaapstad tot Donderdag uitgestel. Dis op versoek van regter Gayaat Salie-Hlophe gedoen omdat sy gemeen het ŉ saak wat van nasionale belang is, moet deur ŉ volle bank regters aangehoor word en nie in ŉ dringende hof nie. Terselfdertyd is die debat in die nasionale vergadering van Dinsdag tot volgende Dinsdag uitgestel, wat die aansoek minder dringend maak. Die parlement glo die aansoek is onverstandig, maak misbruik van die hofproses en is voortydig. Twee regters sal nou Donderdag moet besluit of die verslag wat die komitee opgestel het, wel in die nasionale vergadering gedebatteer mag word en of ŉ nuwe verslag opgestel moet word. Die parlement het verlede week in sy beëdigde verklaring in antwoord op AfriForum se dringende aansoek versoek dat die burgerregte-organisasie se aansoek met ŉ kostebevel van die rol geskrap word. “Die parlement glo die aansoek is onverstandig, maak misbruik van die hofproses, is voortydig en daarop uit om die parlement en duisende Suid-Afrikaners wat hul mening tydens die openbaredeelnameproses gelug het, te muilband,” het die parlement Maandag in ŉ verklaring gesê. Die parlement voer aan ons aansoek is nie dringend nie omdat die verslag eers aanvaar moet word. Willie Spies, AfriForum se prokureur, sê hy het ŉ sterk vermoede die aansoek sal binne ŉ dag geargumenteer kan word, waarna uitspraak betyds gelewer sal word voor Dinsdag se debat. “Die parlement voer aan ons aansoek is nie dringend nie omdat dit eers deur politici aanvaar moet word en mense daarna beswaar kan maak daarteen.” AfriForum glo egter die proses wat die komitee gevolg het om die verslag op te stel, het nie aan die parlement se voorskrifte voldoen nie. Spies sê die komitee het ŉ eksterne diensverskaffer aangestel om deur die voorlegging oor grondonteiening sonder vergoeding te gaan. “Die private instansie wat hulle aangestel het, het egter baie verder gegaan en is nie net vir logistieke doeleindes betrek nie. Hulle het self besluite geneem oor watter voorleggings geldig is en watter buite rekening gelaat moet word en hul magte verreweg oorskry.” Spies meen AfriForum het ŉ baie goeie regsargument en feitestelling, al berus die besluit oor hul aansoek by die twee regters en wil AfriForum nie hul besluit vooruitloop nie. “Wat ook al die uitslag is, dis maar net een veldslag in ŉ baie lang stryd wat AfriForum teen onteiening sonder vergoeding gaan voer.”